Luis Phelipe, după meciul cu Petrolul: "E golul meu"
Luis Phelipe a contribuit la faza care i-a adus victoria FCSB-ului în meciul cu Petrolul, scor 1-0. Roș-albaștrii au înscris în minutul 46, grație unui autogol semnat de Valentin Țicu (23 de ani), căpitanul oaspeților. La prima vedere, Luis Phelipe a fost creditat drept marcator, dar, în cele din urmă, autogolul fundașului a făcut diferența.
"Sunt foarte fericit pentru această victorie, pentru gol (n.r. autogol), această victorie e importantă pentru noi. Îmi dă încredere pentru următorul joc, e golul meu, momentul meu. Trebuie să continui tot așa, să muncesc mai mult, să fiu gata pentru a da totul.
E normal să fie presiune la FCSB, e o echipă mare, presiune mare, trebuie să lupt, să mă antrenez mai mult. Când faci totul cum trebuie, acesta este rezultatul. Toată lumea mă susține aici, îmi dă încredere, Coman, Șut, Olaru, toți sunt alături de mine.
Cred că mai am nevoie de puțin timp pentru a mă adapta. Elias (n.r. Charalambous) mi-a dat încredere, mi-a zis să joc dezinvolt, să mă bucur de fotbal, iar totul va fi bine pentru noi. Criticile patronului sunt normale", a declarat Luis Phelipe, după meci.